《青山白云歌送周熙穆高士归天台省亲时寓玄妙观》
明代·张以宁

扬州冬雨泥一尺，老子宫前红叶积。手持青山白云之画图，道人别我将远适。

天台山高云冥冥，千年古铁立石壁。甘棠圃废蔓草深，寂寞前朝参政宅。

玄孙今者著黄冠，朱户昔时罗画戟。图书虹气散如烟，故山青青云白白。

尔家父老鬓如丝，斸山采云人不识。一别几年不相见，寸心千里长相忆。

归将双橘寿高堂，青山白云俱动色。龙虎之山隔风雨，道人此中炼精魄。

他年拔宅上云中，此日看云意悽恻。太华峰头见夜日，三岛微青乱波赤。

道逢平叔烦语之，老夫曾是天台客。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。